b'\n_START_ARTICLE_\nDen sorte Domino (opera)\n_START_SECTION_\nHandling\n_START_PARAGRAPH_\nOperaen foreg\xc3\xa5r i Spanien og handler om en ung novice, Ang\xc3\xa8le de Olivar\xc3\xa8s. F\xc3\xb8r hun skal afl\xc3\xa6gge sit endelige nonnel\xc3\xb8fte nyder hun sin sidste aften i frihed. Hun smutter ud af klostret sammen med veninden Brigitte for at deltage i et bal i anledning af den spanske dronnings f\xc3\xb8dselsdag. For at skjule sin identitet b\xc3\xa6rer hun en sort halvmaske (titlens "domino" ). Ved det tilsvarende bal \xc3\xa5ret f\xc3\xb8r m\xc3\xb8dte Ang\xc3\xa8le en ung mand, Horace de Masserena. Horace blev forelsket i hende og i h\xc3\xa5b om at se hende igen er ogs\xc3\xa5 han m\xc3\xb8dt op til dette \xc3\xa5rs bal. I stedet for Ang\xc3\xa8le m\xc3\xb8der han en ukendt kvinde med sort maske og danser med hende. For at hj\xc3\xa6lpe Horace s\xc3\xa6tter hans ven, grev Juliano, urene en time tilbage. P\xc3\xa5 grund af dette n\xc3\xa5r Ang\xc3\xa8le ikke at forlade ballet til midnat, hvilket var n\xc3\xb8dvendigt for at n\xc3\xa5 tilbage til klostret f\xc3\xb8r porten l\xc3\xa5ses. Ang\xc3\xa8le flygter og fors\xc3\xb8ger at finde ly for natten i et hus, hun passerer p\xc3\xa5 vejen hjem. Uheldigvis viser det sig at tilh\xc3\xb8re grev Juliano, der holder nattefest for sine venner. Ang\xc3\xa8le overtaler husholdersken til at forkl\xc3\xa6de Ang\xc3\xa8le som sin niece fra landet. Det lykkes hende at narre alle \xe2\x80\x93 undtagen selvf\xc3\xb8lgelig Horace, der genkender hende fra ballet forrige \xc3\xa5r. Han r\xc3\xb8ber det ikke til nogen, men l\xc3\xa5ser Ang\xc3\xa8le inde p\xc3\xa5 et v\xc3\xa6relse, hvor han h\xc3\xa5ber at holde hende, indtil hun har givet ham en forklaring. Men Ang\xc3\xa8le bliver uforvarende befriet af husholderskens elsker, den fulde Gil Perez, der \xc3\xa5bner d\xc3\xb8ren og flygter, da han i hende tror at se en d\xc3\xa6mon i maske og frakke. Det lykkes Ang\xc3\xa8le at n\xc3\xa5 frem til klostret og slippe uset ind. Imidlertid er der den selvsamme morgen indsat en ny abbedisse, Ursule. Ursule er jaloux p\xc3\xa5 Ang\xc3\xa8le og beordrer hende til at forlade klostret og finde en \xc3\xa6gtemand. Ved et tilf\xc3\xa6lde dukker Horace op i klostret og benytter lykkeligt lejligheden til at fri til Ang\xc3\xa8le. Brigitte gifter sig med grev Juliano.'